મારા ‘ગુજરાતની અસ્મિતા’ પુસ્તકના પશુપંખી અંગેના પ્રકરણના કામ અંગે મારા મુરબ્બી સુપ્રસિદ્ધ તસવીરકાર શ્રી જગન મહેતા સાથે તા, ૬ ઠી મેને દિવસે તેમને મળવા ગયો. વરંડામાંથી જગનભાઈ તેમના ઓરડામાં પ્રવેશ્યા. હું ત્યાં જ વરંડામાં એક ક્ષણ અટકીને ઊભો. હૃદયમાં આનંદ અને અહોભાવના થડકારા સાથે મનમાં તો એમની વર્ષો પહેલાં જોયેલી તંદુરસ્ત શિલ્પીસમાં કંડારાયેલી માંસલ કાયા ધરાવતી સિંહ જેવી આકૃતિ અંકાયેલી હતી. સ્નાયુબદ્ધ પ્રકોષ્ઠ હજી આંખ સામે તરવરતા હતા. દિપ્તીમયતાથી લખલખી રહેલો એમનો ભાલપ્રદેશ હજી ભુલાયો નહોતો. વરંડામાંથી ઉમરો ઓળંગી ખંડમાં પગ મૂક્યો અને અંતર રડી ઊઠ્યું.